**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 14.01.2025, ora 08.00 – 15.01.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 15.01.2025, ora 08.00**

**RÂURI:**

**Debitele au fost, în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Suceava, Moldova, Bistrița, Trotuş, Putna și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vișeu, Suceava, Moldova, Bistrița, Trotuş, Putna, bazinul superior al Mureșului, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Timiș, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.

Formațiunile de gheață (gheață la maluri, pod de gheață, năboi) prezente pe râurile din zonele de deal și munte s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Suceava, Moldova, Bistrița și Trotuş, unde vor fi în scădere.

Formațiunile de gheață (gheață la maluri, pod de gheață, năboi) existente, vor fi în extindere și intensificare pe râurile din nord – estul și centrul țării, iar pe celelalte se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 14 – 15.01.2025 a fost în creştere având valoarea de 6100 m3/s,** peste media multianuală a lunii **ianuarie (4950 m3/s).**

În aval de Porţile de Fier debitele au fost în creștere.

**Debitul la intrarea în** **țară (secțiunea Baziaș) va fi în creștere (6200 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 14.01.2025, ora 08.00 – 15.01.2025, ora 08.00**

**În ţara,** vremea a fost în general frumoasă, cu valori termice diurne ce s-au situat în jurul mediilor climatologice specifice datei. Noaptea, a fost ger local în Transilvania și pe spații restrânse în Moldova, nordul Olteniei și al Munteniei. Cerul a fost variabil, cu înnorări în sud-est, la începutul intervalului în sud-vest, iar noaptea în nord și nord-vest. A nins slab, izolat în Oltenia și Banat, iar din date radar și satelitare, pe arii restrânse, în Crișana, Maramureș și zona montană aferentă. S-a menținut strat de zăpadă la munte, care măsura la ora 20 –în platformele stațiilor meteorologice- până la 85 cm în Munții Bucegi și pe suprafețe restrânse până la 1...3 cm în Maramureș și Transilvania. Vântul a suflat slab și moderat, cu unele intensificări spre sfârșitul intervalului în vestul Moldovei.

Temperaturile maxime s-au încadrat între -3 grade la Jimbolia, Blaj și Voineasa și 4 grade la Baia Mare, Supuru de Jos, Văradia de Mureș, Lugoj, Caransebeș, Moldova Nouă, Apa Neagră, Băilești, Calafat, Bechet, Turnu Măgurele, Videle, București Filaret, București Băneasa și Brăila. La ora 06 se înregistrau valori termice între -16 grade la Întorsura Buzăului și 1 grad la Constanța-dig. Pe areale mici a fost ceață asociată și cu depunere de chiciură în vestul și centrul țării.

***Observație:*** *au fost emise* ***6 atenționări cod galben pentru fenomene meteorologice periculoase imediate*** *.*

**La Bucureşti,** vremea a fost frumoasă, iar valorile termice diurne au fost ușor peste normele climatologice specifice pentru această perioadă. Cerul a fost mai mult senin după-amiaza și variabil în rest, iar vântul a suflat slab până la moderat. Temperatura maximă a fost de 3 grade la Afumați și 4 grade în Băneasa și Filaret, iar la ora 06 se înregistrau -5 grade în Băneasa, -3 grade la Afumați și -2 grade la Filaret.

**3. Prognoza meteorologică în intervalul 15.01.2025, ora 08.00 – 16.01.2025, ora 08.00**

**În ţara,** valorile termice diurne vor avea mici variații față de mediile specifice datei, cu abateri pozitive în regiunile extracarpatice și negative în rest, iar dimineața și noaptea, pe arii restrânse, îndeosebi în Transilvania și în zona subcarpatică a Olteniei și a Munteniei, va fi ger. În vestul, nord-vestul țării, iar noaptea în nord, vor fi înnorări și pe arii restrânse va ninge slab, însă în restul teritoriului cerul va fi variabil spre mai mult senin. Vântul va sufla slab și moderat. Temperaturile maxime se vor încadra între -4 și 6 grade, iar cele minime între -14 și -1 grad, mai scăzute în depresiunile din estul Transilvaniei, spre -17 grade. Pe areale mici se va forma ceață asociată cu depunere de chiciură.

**La Bucureşti,** vremea va fi în general frumoasă, cu valori termice diurne ușor peste mediile climatologice specifice datei. Cerul va fi mai mult senin, iar vântul va sufla slab până la moderat. Temperatura maximă va fi de 4...5 grade, iar cea minimă de -7...-4 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**